Direktiva Komisije 1999/77/ES

z dne 26. julija 1999

o šesti prilagoditvi tehničnemu napredku Priloge I k Direktivi Sveta 76/769/EGS o približevanju zakonov in drugih predpisov držav članic v zvezi z omejitvami pri trženju in uporabi nekaterih nevarnih snovi in pripravkov (azbest)

(Besedilo velja za EGP)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 76/769/EGS z dne 27. julija 1976 o približevanju zakonov in drugih predpisov držav članic v zvezi z omejitvami pri trženju in uporabi nekaterih nevarnih snovi in pripravkov [1], nazadnje spremenjene z Direktivo 1999/43/ES Evropskega parlamenta in Sveta [2], in zlasti člena 2a Direktive, ki ga je uvedla Direktiva Sveta 89/678/EGS [3],

(1) ker lahko uporaba azbesta in proizvodov, ki ga vsebujejo, s sproščanjem vlaken povzroči azbestozo, mezoteliom in pljučnega raka; ker morajo zaradi tega za dajanje v promet in uporabo veljati najstrožje možne omejitve;

(2) ker je Direktiva Sveta 83/478/EGS [4] o peti spremembi Direktive 79/769/EGS predpisala, da se krokidolitna azbestna vlakna in proizvodi, ki jih vsebujejo, s tremi možnimi izjemami ne smejo več dajati v promet in uporabljati; ker je ta ista direktiva uvedla določbe o obveznem označevanju vseh proizvodov, ki vsebujejo azbestna vlakna;

(3) ker je Direktiva Sveta 85/610/EGS [5] o sedmi spremembi Direktive 76/769/EGS predpisala, da se azbestna vlakna ne smejo več dajati v promet in uporabljati v igračah, materialih in pripravkih, ki se nanašajo z razprševanjem, izdelkih v prahu za prodajo na drobno, priboru za kajenje, katalitskih grelnikih, barvah in lakih;

(4) ker je Direktiva Komisije 91/659/EGS [6] o prilagoditvi tehničnemu napredku Priloge I Direktive 76/769/EGS predpisala, da se vsa amfibolna azbestna vlakna in izdelki, ki jih vsebujejo, ne smejo več dajati v promet in uporabljati; ker je ta ista direktiva predpisala, da se krizotilna azbestna vlakna in izdelki, ki jih vsebujejo, ne smejo več dajati v promet in uporabljati za štirinajst vrst izdelkov;

(5) ker se je glede vplivov krizotilnega azbesta in njegovih nadomestkov na zdravje posvetovalo z Znanstvenim odborom za strupenost, strupenost za okosisteme in okolje;

(6) ker so sedaj za večino drugih področij uporabe krizotilovega azbesta na voljo nadomestki ali alternative, ki niso razvrščeni kot rakotvorni in veljajo za manj nevarne;

(7) ker do sedaj še ni bila določena pragovna vrednost izpostavitve, pod katero krizotilni azbest ne predstavlja tveganja za nastanek raka;

(8) ker je izpostavljenost delavcev in drugih uporabnikov izdelkov, ki vsebujejo azbest, izjemno težko nadzirati in lahko občasno znatno preseže veljavne mejne vrednosti; sedaj ta vrsta izpostavljenosti predstavlja največje tveganje za nastanek bolezni, povezanih z azbestom;

(9) ker je učinkovit način za varovanje zdravja ljudi prepoved uporabe krizotilnih azbestnih vlaken in izdelkov, ki jih vsebujejo;

(10) ker se znanstvena spoznanja o azbestu in njegovih nadomestkih nenehno razvijajo; ker bo Komisija zato zaprosila Znanstveni odbor za strupenost, strupenost za ekosisteme in okolje, da pred 1. januarjem 2003 pregleda vse ustrezne nove znanstvene podatke o tveganjih krizotilnega azbesta in njegovih nadomestkov za zdravje; ker bo ta pregled prav tako upošteval druge vidike te direktive, zlasti izjeme, ob upoštevanju tehničnega napredka; ker bo Komisija po potrebi predlagala ustrezne spremembe zakonodaje;

(11) ker je za opustitev dajanja v promet in uporabe krizotilnega azbesta in izdelkov, ki ga vsebujejo, potrebno prehodno obdobje; ker mora biti to obdobje daljše za diafragme, ki se uporabljajo pri elektrolizi v obstoječih postrojenjih, saj je tveganje izpostavitve izjemno majhno in je potrebno več časa za razvoj primernih alternativ na tem varnostno kritičnem področju uporabe; ker bo Komisija to izjemo ponovno proučila pred 1. januarjem 2008 po posvetovanju z Znanstvenim odborom za strupenost, strupenost za ekosisteme in okolje;

(12) ker ta direktiva velja brez vpliva na Direktivo Sveta 89/391/EGS o izvrševanju minimalnih zahtev za varstvo delavcev [7] in njene posamične direktive v smislu člena 16(1) navedene direktive, zlasti Direktivo Sveta 90/394/EGS z dne 28. junija 1990 o varovanju delavcev pred tveganji zaradi izpostavljenosti rakotvornim snovem pri delu [8], spremenjene z Direktivo 97/42/ES [9];

(13) ker Direktiva Sveta 91/382/EGS [10] o spremembi Direktive 83/477/EGS o varovanju delavcev pred tveganjem zaradi izpostavljenosti azbestu pri delu določa okvir za nadzor dejavnosti, pri katerih so lahko delavci ogroženi zaradi izpostavitve azbestnemu prahu;

(14) ker ta direktiva velja brez poseganja v Direktivo Komisije 98/12/ES [11] o prilagoditvi tehničnemu napredku Direktive Sveta 71/320/EGS o približevanju zakonodaje držav članic v zvezi z zavornimi napravami za določene kategorije motornih in priklopnih vozil;

(15) ker so ukrepi, predvideni s to direktivo, v skladu z mnenjem Odbora za prilagajanje tehničnemu napredku direktiv o odpravi tehničnih ovir pri trgovanju z nevarnimi snovmi in pripravki,

SPREJELA NASLEDNJO DIREKTIVO:

Člen 1

Priloga I k Direktivi 76/769/EGS se s tem prilagodi tehničnemu napredku v skladu s Prilogo k tej direktivi.

Člen 2

1. Države članice sprejmejo zakone in druge predpise, potrebne za uskladitev s to direktivo, najpozneje do 1. januarja 2005 in o tem takoj obvestijo Komisijo.

Ko države članice sprejmejo te predpise, se v njih sklicujejo na to direktivo ali pa sklic nanjo navedejo ob njihovi uradni objavi. Postopek za tako sklicevanje sprejmejo države članice.

2. Države članice sporočijo Komisiji glavne določbe nacionalne zakonodaje, sprejete na področju, ki ga zajema ta direktive.

3. Od začetka veljavnosti te direktive do 1. januarja 2005 države članice na svojem ozemlju ne smejo dovoliti uvedbe novih namenov uporabe krizotilnega azbesta.

Člen 3

Ta direktiva začne veljati 20. dan po objavi v Uradnem listu Evropskih skupnosti.

Člen 4

Ta direktiva je naslovljena na države članice.

V Bruslju, 26. julija 1999

Za Komisijo

Karel van Miert

Član Komisije

[1] UL L 262, 27.9.1976, str. 24.

[2] UL L 166, 1.7.1999, str. 87.

[3] UL L 398, 30.12.1989, str. 24.

[4] UL L 263, 24.9.1983, str. 33.

[5] UL L 375, 31.12.1985, str. 1.

[6] UL L 363, 31.12.1991, str. 36.

[7] UL L 183, 29.6.1989, str. 1.

[8] UL L 196, 26.7.1990, str. 1.

[9] UL L 179, 8.7.1997, str. 4.

[10] UL L 206, 29.7.1991, str. 16.

[11] UL L 81, 18.3.1998, str. 1.

--------------------------------------------------

PRILOGA

Točka 6 v Prilogi I k Direktivi 76/769/EGS se nadomesti:

"6.1Krokidolit, CAS št.: 12001–28–4Amozit, CAS št.: 12172–73–5Antofilitni azbest, CAS št.: 77536–67–5Aktinolitni azbest, CAS št.: 77536–66–4Tremolitni azbest, CAS št.: 77536–68–6 | 6.1Dajanje v promet ter uporaba teh vlaken in izdelkov, ki so jim bila ta vlakna namenoma dodana, sta prepovedana. |

6.2Krizotil, CAS št.: 12001–29–5 | 6.2Dajanje v promet ter uporaba teh vlaken in izdelkov, ki so jim bila ta vlakna namenoma dodana, sta prepovedana.Vendar lahko države članice izvzamejo iz te prepovedi diafragme za obstoječa postrojenja za elektrolizo do konca njihove življenjske dobe ali dokler ne bodo na voljo alternative, ki ne vsebujejo azbesta, kar je prej. Komisija bo to izjemo ponovno preučila pred 1. januarjem 2008.Uporaba izdelkov, ki vsebujejo azbestna vlakna iz točk 6.1 in 6.2, ki jih je prizadeta država članica že vgradila in/ali so bili že v uporabi pred datumom uveljavitve Direktive 1999/77/ES, je še naprej dovoljena do njihove odstranitve ali do konca njihove življenjske dobe. Vendar lahko države članice iz razlogov varovanja zdravja na svojem ozemlju prepovejo uporabo takšnih proizvodov, preden se jih odstrani ali pred koncem njihove življenjske dobe.Ne da bi to vplivalo na uporabo drugih predpisov Skupnosti v zvezi z razvrščanjem, pakiranjem in označevanjem nevarnih snovi in pripravkov, se lahko dajanje v promet ter uporaba teh vlaken in izdelkov, ki ta vlakna vsebujejo, dovolita v skladu z zgoraj navedenimi izjemami samo, če so izdelki označeni v skladu z določbami Priloge II k Direktivi 76/769/EGS." |

--------------------------------------------------